Talle lugrederye kanselleer SA vlugte(Argieffoto: Lufthansa) Verskeie internasionale lugrederye het vlugte na Suid-Afrika vandeesweek aangepas ná reisbeperkings wat die verspreiding van Covid-19 te midde van ŉ tweede vlaag infeksies moet help stuit. ŉ Groeiende lys lande beperk reise na en van Suid-Afrika sedert ŉ meer aansteeklike variant van die virus genaamd 501Y.V2 in Desember bekend gemaak is. Die hernieude sluiting van grensposte het groot rederye gedwing om vlugte na Afrika se mees geïndustrialiseerde land óf op te skort óf te verminder. Emirates het vandeesweek ŉ 13 dae lange opskorting van alle Suid-Afrikaanse roetes weens “bedryfsredes” aangekondig. KLM het gesê dat hy skedules moes aanpas nadat die Nederlandse regering reis van Suid-Afrika na Amsterdam beperk het en die redery gedwing is om vandeesweek verskeie vlugte te kanselleer. Lufthansa het ook gesê hy “pas sy vlugskedule” na Suid-Afrika weens “verminderde aanvraag” aan. Die verminderings kom te midde van ŉ kommerwekkende styging in koronavirusinfeksies in die land wat die owerhede gedwing het om verskerpte maatreëls in te stel. Suid-Afrika het reeds meer as 1,3 miljoen bevestigde Covid-19-gevalle en meer as 35 000 sterftes – die hoogste op die vasteland. Net in Januarie is meer as 240 000 infeksies en 6 000 sterftes aangemeld. Die toename het die dig bevolkte Gauteng swaar getref en premier David Makhura het gewaarsku dat Covid-19-sterftes die hoogte ingeskiet het. Gauteng, een van die episentrums van die eerste vlaag infeksies, is nou verantwoordelik vir meer as ŉ kwart van die land se koronavirusgevalle en sowat 18% van sterftes.